Beblavý, Miroslav, poslanec NR SR (2017-02-10):
A pokiaľ ide o to, čo hovorí pán poslanec Sopko, ale aj mnohí ďalší, jednu vec, možno som ju neprecizoval, možno áno, teraz je každému dobrý, nič nie je ideálne. A teda Slovenská republika, myslím ako centrálny štát, už vôbec nie. Ani obce nie sú ideálne, ani mestá. To nie je teraz o tom, že niekto, hoci v politike sa to v rétorike používa, že keď chcem niečo vyvýšiť, tak to glorifikujem, že je to úplne ideálne, a niečo zhodím, tak poviem, že je to úplne zlé. Nie, aj v obciach sú všelijakí starostovia, aj ten štát má problémy. To, čo ja som sa snažil povedať, je, že v rámci toho, ako to naozaj je, by bolo lepšie tie VÚC-ky zrušiť a presunúť tie právomoci tak, ako sú. A tak isto som povedal, že áno, Zemplín by bol prirodzenejší región ako košický dneska, bol by prirodzenejší, ja s vami súhlasím v tomto, len som argumentoval, že nie je veľmi dôvod si myslieť, že na celoslovenskej úrovni, ale ani v Zemplíne, by to priviedlo nejakú zásadnú zmenu volebnej účasti, zásadnú zmenu záujmu a nejaké vytvorenie krajskej občianskej spoločnosti v nejakej dostatočne silnej forme. To bol môj argument. Niežeby Zemplín nefungoval ako nástroj identity. Pokiaľ ide o decentralizáciu, len ešte raz poviem, ja som za decentralizáciu a považujem ju za úspech, ale nie som slepý advokát decentralizácie v tom, že čím viac, tým lepšie a čokoľvek. Myslím si, že dôležité je naozaj posúvať to tam, kde je to najefektívnejšie vykonávané, a vyhodnocovať to. Ale áno, ja som za decentralizáciu a myslím si, že za ňu aj budem, aj keď táto skúsenosť s VÚC-kami ma naučila byť opatrný voči rétorike. Pán poslanec Kvorka, no, ja som bol zhodou okolností tento týždeň v Žilinskom kraji, bol som v Žiline a v Liptovskom Mikuláši, mal som tam stretnutia a prednášky s občanmi, s aktivistami, s podnikateľmi a musím povedať, že tam boli na mňa ľudia mimoriadne milí a veľmi rád som tam a bol som tam za posledné mesiace asi štvrtýkrát. Takže v Žilinskom kraji sa cítim dobre a budem tam chodiť rád aj naďalej. Je pravda, že sú miesta, kam vy chodíte, kam ja nechodím, kde neviem, ako by ma privítali, ale tam ani ešte chvíľku nepôjdem. Musím povedať, pán Kvorka, že ja nemám tendenciu ťahať nejaké osobné veci do tejto rozpravy, ako mi je Boh svedkom, ale pri tom kydaní, čo ste vy začali spúšťať na mňa, keď človek s vaším profilom a s vašou históriou to skúša, tak sa mi to zdá úbohé a poburujúce a nebudem na to ani reagovať. (Reakcia z pléna.) Človek, ktorý tu sedí, hoci by tu sedieť nemal, aby na niekoho ako, na niekoho iného sa takto okydával, fakt to je sila. Ale pokiaľ ide o pána Blanára, je také video zo zdravotníckeho výboru, kde, myslím, že malo asi 300-tisíc zhliadnutí, a tam figurujem ja len vo veľmi malom percente. Figurujú tam primárne dve poslankyne zdravotníckeho výboru, myslím, že pani Cigániková a ospravedlňujem sa, ešte jedna, teraz som zabudol jej meno. Šebová, pani poslankyňa Šebová, prepáčte. Oni s pánom Blanárom tam diskutujú o tom cétečku. Odporúčam, pozrite si to, lebo keď teda pohľad na mňa vám tak ako keby robí zle, tak tam vás nebudem veľmi zaťažovať. A tieto dve poslankyne, ktoré sú nové poslankyne, mladé poslankyne, ho tam tak vykúpu, že, pri tom cétečku, že pán Blanár tam nemá slov. A to nie je, a okrem toho, že sú to, samozrejme, šikovné poslankyne, najmä preto, že tá kauza je tak jasná. Každý človek, ktorý si to video pozrie, je mu to úplne jasné. A nemusí sa ani pozerať na mňa, ak je to taký problém. A pán poslanec Faič, to už len na záver. Vy ste použil takú vetu, že bolo treba urobiť audit kompetencií, ale Radičovej vláda v tom, nám v tom zabránila. No, prosím vás, vysvetlite mi, ako niekomu, kto je pri moci desať rokov, môže nejaká iná vláda zabrániť v tom, aby urobila audit, ak ho považuje za potrebný. Od konca Radičovej vlády ste pri moci v tejto chvíli päť rokov, za päť rokov sa dá urobiť audit Európskej únie, nie audit slovenskej územnej samosprávy. Za päť rokov ste mohli zreformovať VÚC-ky tak, ako to Robert Kaliňák rád rozprával pri tých voľbách. Nič ste s tým neurobili, hoci ste jediní mohli, boli ste, sami ste vládli. Od roku ´92 tu nikto nevládol sám s parlamentnou väčšinou, ešte aj Mečiar mal len 74 poslancov, keď v ´92. sa stal premiérom. Vy ste mali 83. Nič ste nespravili a ak to považujete za dobré, že ste nič nespravili, hájte si to. Ale vyhovárať sa na Ivetu Radičovú a ja neviem ešte na koho všetkého je tak extrémne nepoctivé v súvislosti s tými zmenami... (Prerušenie vystúpenia predsedajúcim.)